Die wêreld in foto’s – 25 September 2018 | Maroela Media
ŉ Betoger trap Dinsdag op ŉ foto van John Lee, die Hongkongse veiligheidshoof, tydens ŉ optog buite die polisie se hoofkantoor in dié stad. Owerhede in Hongkong het in ŉ ongekende stap teen separatistiese stemme ŉ politieke party wat die onafhanklikheid van die suidelike Chinese gebied op nasionale veiligheidsgronde steun, verbied. Lee het Maandag aangekondig dat die Hongkong- nasionale party se werksaamhede beperk sal word. (Foto: Vincent Yu, AP)
Thomas Bjorn, die Europese spankaptein, glimlag Dinsdag saam met sy spanlede kwansuis vir ’n selfie ná die neem van die Europese Ryder Cup-spanfoto by die Le Golf National-gholfbaan in Guyancourt buite Parys, Frankryk. Die 42ste Ryder Cup word van 28 September op dié gholfbaan aangebied. (Foto: Matt Dunham, AP)
Soldate maak reg vir die aankoms van pous Franciskus by die Kadriorg-paleis in Tallinn, Estland. Die pous het Dinsdag in Estland aangekom vir ŉ eendaagse besoek. (Foto: Mindaugas Kulbis, AP)
Lucinda Brand van Nederland neem Dinsdag deel aan die Wêreldpadfiets-kampioenskap in Innsbruck, Oostenryk. (Foto: Kerstin Joensson, AP)
Kardinaal Reinhard Marx, hoof van die Duitse biskop-konferensie, is Dinsdag in gedagte tydens ŉ mediakonferensie oor ŉ verslag oor die seksuele misbruik van minderjariges in die Duitse Rooms-Katolieke Kerk in Fulda, Sentraal-Duitsland. (Foto: Arne Dedert, AP)
Sjoe, ek het vir ‘n oomblik gedink daardie berg in Oostenryk is Simonsberg!